SL Uradni list Evropske unije C 101/20

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 101/10

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„RICOTTA ROMANA“

ES št.: IT-PDO-0105-0298-16.07.2008

ZGO ( ) ZOP ( X )

1. Spremenjena postavka v specifikaciji proizvoda:

—  Ime proizvoda — Opis proizvoda —  Geografsko območje —  Dokazilo o poreklu — Metoda pridobivanja —  Povezava —  Označevanje —  Nacionalne zahteve —  Drugo (navedite)

2. Vrsta spremembe:

— Sprememba enotnega dokumenta ali povzetka —  Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Spremembe:

3.1 Opis proizvoda:

V členu 2 je bila spremenjena najmanjša vsebnost maščob v suhi snovi. Sprememba je bila potrebna, ker je bilo ugotovljeno, da vrednost v specifikaciji ne ustreza dejanskemu stanju. Skuta Ricotta Romana je označba, registrirana kot ZOP v skladu z Uredbo (ES) št. 737 z dne 13. maja 2005. Pri izvajanju načrta za nadzor nad skuto Ricotta Romana nadzorni organ ni mogel certificirati precejšnje količine proizvoda. Z natančno preiskavo in analizami, opravljenimi na ustreznem številu vzorcev in ponovljenimi v različnih obdobjih leta, je bilo ugotovljeno, da je vsebnost maščob v skuti Ricotta Romana dosti večja. V specifikaciji je ta vrednost med 17 in 29 %, dejanska vrednost pa je najmanj 40 % v suhi snovi.

3.2 Metoda pridobivanja:

Ravno tako niso bile ustrezne vrednosti v zvezi s sirotko iz ovčjega mleka.

Vrednosti na podlagi rezultatov analize so:

— nemastna suha snov: najmanj 5,37 %,

— beljakovine: najmanj 1,09 %,

— maščobe: najmanj 0,35 %,

— laktoza: najmanj 3,55 %,

— pepel: najmanj 0,4 %.

Do neskladnosti je prišlo zaradi nezanesljivosti laboratorija, ki je opravljal analize za proizvajalce med izdelavo specifikacije. Ugotovljeno je bilo, da so bile prejšnje vrednosti izračunane na podlagi očitno premajhnega števila vzorcev, poleg tega so bili preizkusi izvedeni le v omejenem obdobju leta. Zaradi tega referenčne vrednosti niso bile verodostojne.

Nove vrednosti, izračunane na podlagi analiz, ki jih je opravil certifikacijski organ, ustrezajo dejanskim značilnostim proizvoda.

ENOTNI DOKUMENT

UREDBA SVETA (ES) št. 510/2006

„RICOTTA ROMANA“

ES št.: IT-PDO-0105-0298-16.07.2008

ZGO ( ) ZOP ( X )

1. Ime:

„Ricotta Romana“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (kot v Prilogi III):

Skupina 1.4 Drugi proizvodi živalskega izvora. Ricotta

3.2 Opis proizvoda, za katerega se uporablja ime iz točke (1):

Zaščitena označba porekla (ZOP) Ime „Ricotta Romana“ se uporablja samo za sirarski proizvod iz sirotke polnomastnega mleka ovc pasem Sarda in njenih križancev, Comisana in njenih križancev, Sopravvissana in njenih križancev ter Massese in njenih križancev. Ob sprostitvi na trg ima proizvod naslednje značilnosti:

— proizvod: sveže,

— testo: belo zrnate strukture,

— okus: mlečno-sladkast,

— teža: do 2 kg,

— vsebnost maščob: najmanj 40 % v suhi snovi.

3.3 Surovine (samo za predelane proizvode):

Sirotka iz polnomastnega mleka, tj. tekočina, ki nastane pri strjevanju mleka, se mora pridobiti s postopkom sušenja z drobljenjem koaguluma, namenjenega za pridelavo ovčjih sirov iz ovčjega mleka s poreklom iz dežele Lacij.

Sirotka iz polnomastnega ovčjega mleka je bledorumene barve in vsebuje:

— najmanj 5,37 % nemastne suhe snovi,

— najmanj 1,09 % beljakovin,

— najmanj 0,35 % maščob,

— najmanj 3,55 % laktoze in

— najmanj 0,4 % pepela.

Pri proizvodnji skute Ricotta Romana se lahko v postopku segrevanja sirotke pri temperaturi med 50 in 60 °C doda polnomastno ovčje mleko zgoraj navedenih pasem, vzrejenih na geografskem območju iz točke 4, in sicer do 15 volumskih odstotkov sirotke.

3.4 Krma (samo za proizvode živalskega izvora):

Ovce mlekarice se hranijo na pašnikih, pašniških travnikih in traviščih na geografskem območju proizvodnje iz točke 4. Dovoljeno je dodatno krmljenje s suho krmo in koncentrati, pri čemer je prepovedana uporaba umetnih snovi in genetsko spremenjenih organizmov. Ovce mlekarice se ne smejo krmiti na silo. Zaščititi jih je treba pred stresi iz okolja. Poleg tega se jim ne sme dajati hormonov za povečanje proizvodnje.

3.5 Posebni proizvodni postopki, ki jih je treba izvesti na opredeljenem geografskem območju:

Ovce, ki dajejo mleko za proizvodnjo skute Ricotta Romana, se gojijo na opredeljenem geografskem območju.

Proizvodnja in predelava mleka potekata na opredeljenem geografskem območju.

Treba je poudariti, da je za kakovost proizvoda eden od bistvenih delov proizvodnje drobljenje koaguluma, ki je odvisno od sposobnosti, znanja in izkušenj sirarjev, ki se na celotnem območju ZOP prenašajo iz roda v rod.

3.6 Posebna pravila za rezanje, ribanje, pakiranje itd.:

Skuta Ricotta Romana se takoj, ko se sirotka skoraj čisto posuši, zapakira in v nekaj urah po proizvodnji da na trg.

Gre za svež proizvod, ki ga ne zorimo ali staramo, zato hitro postane žaltav in je hitro pokvarljiv.

Proizvod skuta Ricotta Romana se vsekakor uživa svež, zato ga je treba zapakirati na geografskem območju iz točke 4, da se ohranijo njegova značilna svežina, zdravilnost in kakovost, hkrati pa zagotovita sledljivost in nadzor.

Proizvod se zapakira v vrbove, plastične ali kovinske košare oblike prirezanega stožca in prostornine do 2 kg. Zgornja stran košare je pokrita s plastično folijo. Dovoljene so tudi naslednje oblike pakiranja:

— pakiranje v povoščen papir,

— pakiranje v plastične posode in/ali vakuumsko pakiranje.

3.7 Posebna pravila za označevanje:

Na embalaži so na etiketi z velikimi tiskanimi črkami jasno in čitljivo obvezno navedeni ne le grafični znak Skupnosti, navedbe v zvezi s tem in zakonsko predvidene informacije, ampak tudi:

— označba „Ricotta Romana“, ki je navedena z jasnimi in veliko večjimi črkami, ki jih ni mogoče izbrisati in se jasno ločijo od vseh drugih napisov. Za označbo se navede Zaščitena označba porekla (ZOP),

— ime, pravna oblika in naslov podjetja, ki proizvod proizvaja ali pakira,

— logotip proizvoda.

Prepovedano je dodati kakršno koli drugo nepredvideno navedbo glede značilnosti, kot so pridevniki: fine (žlahten), scelto (prvovrsten), selezionato (izbran), superiore (zelo kakovosten), genuino (pristen) ali drugi pridevniki, ki hvalijo proizvod. Dovoljena pa je uporaba navedb, ki se nanašajo na zasebne blagovne znamke, pod pogojem, da ne hvalijo proizvoda in ne zavajajo kupcev. Dovoljena je tudi navedba imena živinorejskega podjetja, ki prideluje proizvod, ter druge resnične navedbe, ki jih je mogoče dokumentirati in jih dovoljujejo predpisi Skupnosti oziroma nacionalni ali regionalni predpisi ter ne nasprotujejo namenu in vsebini te specifikacije.

Označba „Ricotta Romana“ se navede v italijanščini.

4. Jedrnata opredelitev geografskega območja:

Sirotka se pridobiva iz polnomastnega ovčjega mleka s poreklom iz dežele Lacij. Postopki predelave sirotke v proizvod „Ricotta Romana“ in pakiranje proizvoda potekajo na ozemlju dežele Lacij.

5. Povezava z geografskim območjem:

5.1 Posebnost geografskega območja:

Talne in podnebne značilnosti dežele Lacij se kažejo v različnem reliefu (apnenasto in vulkansko hribovje, griči, naplavinske nižine), povprečnih letnih temperaturah med 13 in 16 °C, količini letnih padavin med 650 mm v obalnem pasu in 1 000–1 500 mm v notranjih nižinah oziroma 1 800–2 000 mm na višinah hribovja Terminillo in Simbruini.

Zaradi navedenih talnih in podnebnih značilnosti to ozemlje zagotavlja najboljše razmere za gojenje ovc brez izpostavljenosti stresu.

Naravni dejavniki omogočajo uporabo naravnih travnikov in pašniških travnikov za krmo ovc, zaradi česar ima mleko za proizvodnjo sira posebne značilnosti. Součinkovanje različnih dejavnikov izredno ugodno vpliva ne le na kakovost mleka, ampak tudi na enotnost njegovih značilnosti.

Treba je poudariti, da v deželi Lacij gojijo nad 440 000 glav ovc, ki dajo skupno približno 600 000 hektolitrov ovčjega mleka na leto.

5.2 Posebnost proizvoda:

Za skuto Ricotta Romana so značilni:

— zelo rahla in zrnata struktura testa,

— močnejša barva kot za proizvode iz sirotke iz kravjega mleka,

— mlečno-sladkast okus.

Navedene značilnosti so povezane z:

— vsebnostjo laktoze (najmanj 3,55 %) v sirotki iz polnomastnega ovčjega mleka, ki ji daje „sladek“ okus zaradi posebne prehrane ovc mlekaric, ki se hranijo na naravnih pašnikih, pašniških travnikih in traviščih, značilnih za deželo Lacij,

— dejstvom, da se sirotki pri predelavi ne dodajajo regulatorji kislosti.

Skuta Ricotta Romana, proizvod iz navedene sirotke, ima značilen sladkast okus, po katerem se razlikuje od vseh drugih vrst skute Ricotta.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Način prehrane ovc, h kateremu spada na primer planšarstvo, da se drobnica izogne poletni pripeki in z okoljem ali prehrano povezanemu stresu, ki bi mu bila izpostavljena v nižinah, ter ugodno okolje za gojenje, omogočajo proizvodnjo mleka najvišje kakovosti, iz katerega se proizvaja skuta Ricotta izrazitih značilnosti.

O tradicionalni prisotnosti skute Ricotta Romana na trgu celotne dežele Lacij pričajo podatki iz registrov Zbornice za trgovino, industrijo, obrt in kmetijstvo (La Camera di Commercio, Industria, Artigianato e Agricoltura – CCIAA) v Rimu (za obdobje 1922–1965), v Viterbu (za obdobje 1949–1973), v Frosinone (za obdobje 1955–1999) in v Latini (za obdobje 1951–1977). Poleg tega so iz podatkov blagovne borze CCIAA v Rimu razvidna nihanja v ceni proizvoda med 1952 in 1998, kar priča o gospodarskem pomenu proizvoda za to geografsko območje. Številne so omembe družbene in gospodarske narave, na primer podatki o pridelovalcih, ki že leta pridelujejo skuto Ricotta. Za primer navedimo sporočilo obratovodje posestva Castel di Guido, iz katerega je razvidno, da je kmetijsko gospodarstvo leta 1969 proizvedlo okrog 3 500 litrov ovčjega mleka, ki se je delno prodalo, delno pa uporabilo za proizvodnjo skute Ricotta Romana, kot kažejo računovodski podatki kmetije iz let 1958, 1960 in 1965, ki sta jih podpisala glavni pastir in obratovodja. Drug tak primer so računovodske knjige kmetije Gasparri, iz katerih sta razvidna cena na kilogram in celoten obseg proizvodnje skute Ricotta Romana v kmetijskih sezonah od leta 1907 (cena 70 centimov za kilogram do 15. marca in 45 centimov za kilogram po 15. marcu za celoten obseg proizvodnje 850 kg) do leta 1924 (celotna proizvodnja 932,5 kg).

Številne so tudi zgodovinske omembe in primeri iz folklore, ki pričajo o povezanosti skute Ricotta Romana s tem geografskim območjem. Primer zgodovinske omembe je Trinchierijevo delo Vita di pastori nella Campagna Romana (Življenje pastirjev na rimskem podeželju) iz leta 1953. Primer iz folklore pa je vaški praznik Festa dell’Attozzata (Praznik skute iz ovčjega sira), ki se v občini Barbano Romano v pokrajini Viterbo praznuje že 30 let.

Skuta Ricotta Romana se uživa kot samostojna jed, razširjena pa je tudi njena uporaba kot sestavina tradicionalnih jedi iz dežele Lacij.

Sklic na objavo specifikacije:

(Člen 5(7) Uredbe (ES) št. 510/2006.)

Ta uprava je začela nacionalni postopek ugovora z objavo vloge za priznanje zaščitene označbe porekla „Ricotta Romana“ v Uradnem listu Italijanske republike št. 26 z dne 31. januarja 2008. Celotno besedilo proizvodne specifikacije je na voljo na spletni strani:

— s povezavo: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.